Her rykker ukrainerne gjennom første linje. Har de fortsatt en sjanse? 
Ukrainerne angriper en russisk stilling på sørfronten i morgendisen.  Nærkampene er harde. I buskene ligger døde russiske soldater.  Her har ukrainernes motoffensiv nådd lengst. Men de må kjempe for hver meter.  Når angrepet er over, må ukrainerne trekke seg raskt tilbake. To av ukrainerne er skadet.  På vei tilbake blir de oppdaget og angrepet av russiske droner.  Ukraina har trolig en måned på seg før været blir for dårlig. Dette taler for – og mot – en vellykket ukrainsk motoffensiv.  «Uansett hvem du er, alt du gjør er synlig på lang avstand. Og fienden har forberedt seg lenge.» Slik starter en ukrainsk soldat sin beskrivelse av fronten sør i landet. Mandag feiret det ukrainske militæret at de har klart å ta landsbyen Robotyne fra russerne. Det er en nøkkellandsby. Men den er veldig liten. Og beskrivelsen fra den ukrainske soldaten forklarer hvorfor det tok 2,5 måneder å ta den: – Det er ikke bare snakk om skyttergraver. Det er et helt system av skyttergraver, utkikksposter og til og med underjordiske tunneler enkelte steder, skriver han og konkluderer:  – Det er umulig å utføre oppdraget uten å bli oppdaget. Alt blir skutt på gjentatte ganger hver dag.  Har ukrainerne fortsatt en sjanse til å gjøre sommeroffensiven til en seier?  Hva skjer ved fronten nå? Den ukrainske motoffensiven tatt mye lengre tid enn ventet. Tapene har vært skremmende store. Men nå har de rykket frem ca. 13 kilometer og nærmer seg et nytt ledd i den russiske forsvarslinjen.  – Ukrainerne behøver ikke komme frem til Azovhavet. De trenger bare noen få kilometer, skriver de uavhengige analytikerne i Geoconfirmed. Kartet viser hvorfor mange analytikere mener Robotyne er viktig:  Hva gir fortsatt grunn til optimisme? – En ukrainsk seier er nærmere enn du tror, hevder amerikanske tenketanken Cepa. De, og mange andre analytikere, mener det er for tidlig å avfeie sommeroffensiven som mislykket, selv om det ser mørkt ut. De neste fire ukene er helt avgjørende. 1. Mulige hull i forsvarslinjen. – De russiske stillingene er ikke like sterke i alle deler av den første hovedforsvarslinjen. Det skriver den finske OSINT-analytikeren Emil Kastehelmi på X. Hans satelittbilde-analyse konkluderer med at ukrainerne kan «oppnå positive resultater i nær fremtid». 2. Mindre tette minefelt? Den amerikanske tenketanken ISW hevder at det nå vil bli lettere å rykke frem og rydde minefelt.  3. Har fortsatt reserver. Selv om ukrainerne i forrige uke satt inn sine siste, ubrukte brigader, har de fortsatt betydelige styrker. Flere meldinger tyder på at ukrainerne har et lite overtak i artilleriduellen. 4. Russisk slitasje. Ingen vet hvor mye sommeroffensiven egentlig har kostet russerne. Det er uro på russisk side. Daglig kommer nye klager fra russiske soldater, som mangler utstyr og ammunisjon. Store tap har ført til at ryktene går i Russland om ny, upopulær mobilisering, så snart Putin har arrangert presidentvalget. Hva taler for at sommeroffensiven blir en stor skuffelse? 1. Ukrainerne har hatt store tap. – Det har kostet oss betydelige menneskelige ressurser og utstyr å ta Robotyne. Vi fortsetter å miste våre beste soldater. Skal vi klare å komme videre, må vi raskt lære av våre feil, skriver de ukrainske analytikerne i Deep State. Ifølge totalanslag fra amerikanske kilder gjengitt i NYTimes nærmer tallet på døde og skadede seg 500.000. Blant dem 120.000 døde russere og 70.000 døde ukrainere. Bilder og videoer viser at ukrainerne og russerne har tapt om lag like mye utstyr i sommerslaget. På sikt tåler ikke ukrainerne så store tap. 2. Russerne forsterker nye forsvarslinjer. Uavhengige russiske analytikere i Conflict Intelligence Team peker på at jo saktere det går, jo mer tid får russerne til å  minelegge de nye områder. – Dessverre er det som venter ukrainerne nå,  vanskeligere enn det de har klart hittil, lyder deres siste  analyse. 3. Sprer styrkene for mye. Anonyme Pentagon-kilder har de siste ukene gitt flere dystre analyser i amerikanske aviser. – For lite, for sent, lød de pessimistiske vurderinger i New York Times. Kritikken mot de ukrainske generalene har økt. Ukrainske kilder har på sin side kritisert manglende våpenhjelp fra Vesten.   4. Russerne setter inn eliteavdelinger. De mest optimistiske analytikerne hevdet at russerne er tomme for reserver. Det var feil. De siste dagene har Russland satt inn en av sine eliteavdelinger sør for Robotyne.  – Selv om ukrainerne har fremskritt, så er erobringen av Robotyne helt klart ikke avgjørende, sier Mikhail Kofman i siste podkast fra War on the Rocks. – Det avgjørende nå er hvem som har flest kampklare styrker igjen, sier Kofman.  Ukrainerne står nå 7,5 mil fra Melitopol. Fortsetter fremrykningen, er den viktige landforbindelsen mellom Krym og Russland snart innenfor rekkevidde for vestlige HIMARS- og Storm-missiler. Eller er dette bare ønsketenkning?
Sommeroffensiven i Ukraina fortsetter, med ukrainske styrker som angriper russiske posisjoner på sørfronten.  Ukrainerne har klart å ta landsbyen Robotyne fra russerne, men opplever store tap og sterke russiske forsvarslinjer.  Uavhengige analytikere hevder at ukrainerne har et lite overtak i artillerikampene og at ukjente tap og mangel på utstyr hos russerne kan skape problemer.  Andre rapporter indikerer uro på den russiske siden og risikoen for en upopulær mobilisering.